CELEX: 32008D0824
Language: hu
Date: 2008-10-22 00:00:00
Title: 2008/824/EK: A Bizottság határozata ( 2008. október 22. ) az európai klaszterpolitikai csoport felállításáról

30.10.2008   
            
            
               HU
            
            
               Az Európai Unió Hivatalos Lapja
            
            
               L 288/7
            
         
      A BIZOTTSÁG HATÁROZATA
   
   (2008. október 22.)
   az európai klaszterpolitikai csoport felállításáról
   (2008/824/EK)
   AZ EURÓPAI KÖZÖSSÉGEK BIZOTTSÁGA,
   tekintettel az Európai Közösséget létrehozó szerződésre,
   mivel:
   
               (1)
            
            
               A Szerződés 157. cikke a Közösségre és a tagállamokra ruházta azt a feladatot, hogy biztosítsák a közösségi ipar versenyképességéhez szükséges feltételek meglétét, illetve segítsék elő az innovációs, kutatási és technológiafejlesztési politikákban rejlő ipari lehetőségek jobb kihasználását.
            
         
               (2)
            
            
               A versenyképességi és innovációs keretprogram (2007–2013) létrehozásáról szóló, 2006. október 24-i 1639/2006/EK európai parlamenti és tanácsi határozat (1) 13. cikke cselekvést irányoz elő az ágazatspecifikus innováció, a klaszterek, az innovációs hálózatok, az állami-magán innovációs partnerségek (PPP-k) és az érintett nemzetközi szervezetekkel való együttműködés, valamint az innovációmenedzsment alkalmazásának előmozdítása érdekében.
            
         
               (3)
            
            
               „Az ismeretek átültetése a gyakorlatba: széles körű innovációs stratégia az Európai Unió számára” közleményében (2) a Bizottság elismeri a klasztereknek az üzleti tevékenység, a kutatások és a források közötti szakadék áthidalásában, ezen keresztül a tudás gyorsabb piacra kerülésében betöltött fontos szerepét, és stratégiai politikai orientációt és együttműködést szorgalmaz.
            
         
               (4)
            
            
               2006. december 4-i következtetéseiben a Versenyképességi Tanács a klasztereket a széles körű európai innovációs stratégia végrehajtásához szükséges kilenc stratégiai prioritás egyikeként jelölte meg.
            
         
               (5)
            
            
               A 2008. március 13–14-i Európai Tanács következtetéseiben nyomatékosította, hogy jobban össze kell hangolni az innováció keretfeltételeit, többek között a tudomány és az ipar közötti kapcsolódási pontok javításán, a világszínvonalú innovációs klasztereken, valamint a regionális klaszterek és hálózatok kiépítésén keresztül.
            
         
               (6)
            
            
               A 2008. január 22–23-án Stockholmban az innovációról és a klaszterekről rendezett európai elnökségi konferencián közzétett, és több mint 70 nemzeti és regionális hatóság, illetve ügynökség által aláírt Európai Klaszterek Memoranduma fontos lépést jelentett a klaszterek fejlődésének további ösztönzése szempontjából.
            
         
               (7)
            
            
               A jelenleg több mint 70, Európa-szerte működő partnerszervezetet tömörítő Európai Klaszterszövetség (European Cluster Alliance) az Európai Unión átívelő klaszterpolitikai együttműködés első lépését jelentette.
            
         
               (8)
            
            
               A klaszterekről és a klaszterpolitikáról 2008. június 19-én elfogadott véleményében a Régiók Bizottsága klaszterekkel foglalkozó magas szintű szakértői csoport létrehozását szorgalmazza, amely fórumként szolgálhatna a klaszterekre kidolgozott általános stratégiai keret végrehajtásának megvitatásához.
            
         
               (9)
            
            
               A Bizottság „Úton a világszínvonalú klaszterek felé az Európai Unióban – A széles körű innovációs stratégia végrehajtása” közleményében (3) az európai klaszterpolitikai csoport felállítása, mint az európai unióbeli világszínvonalú klaszterek támogatásának egyik eszköze, fontos lépésként szerepel a politikai napirenden.
            
         
               (10)
            
            
               Szükség van tehát az európai klaszterpolitikai csoport felállítására, továbbá feladatainak és felépítésének meghatározására.
            
         
               (11)
            
            
               A fent említett célok elérése érdekében a Bizottságnak a klaszterfejlesztésben járatos politikai döntéshozókat és szakértőket kell bevonnia.
            
         
               (12)
            
            
               Az európai klaszterpolitikai csoportnak azzal a céllal kell majd a klaszterpolitikával kapcsolatos ismereteket megosztania, hogy még alaposabban feltérképezzék, hogy miként lehet hatékonyabban segítséget nyújtani a tagállamoknak a világszínvonalú klaszterek Európai Unión belüli elterjedéséhez.
            
         
               (13)
            
            
               Az európai klaszterpolitikai csoportnak olyan elismert tagokból kell állnia, akik tapasztalattal és kompetenciával rendelkeznek a versenyképességi és az innovációs politika területén, és kiválóan átlátják, hogy mi a klaszterek szerepe és milyen módon járulnak hozzá a gazdasági fejlődéshez.
            
         
               (14)
            
            
               A 2001/844/EK, (4) ESZAK, Euratom bizottsági határozat mellékletében megállapított, a biztonságra vonatkozó szabályok sérelme nélkül meg kell állapítani azokat a szabályokat, amelyek szerint az európai klaszterpolitikai csoport tagjai információkat hozhatnak nyilvánosságra.
            
         
               (15)
            
            
               Az európai klaszterpolitikai csoport tagjaival kapcsolatos személyes adatokat a személyes adatok közösségi intézmények és szervek által történő feldolgozása tekintetében az egyének védelméről, valamint az ilyen adatok szabad áramlásáról szóló, 2000. december 18-i 45/2001/EK európai parlamenti és tanácsi rendeletnek (5) megfelelően kell gyűjteni, kezelni és közzétenni.
            
         
               (16)
            
            
               E határozat alkalmazását célszerű határozott időtartamhoz kötni. A Bizottság kellő időben megfontolja, indokolt-e ezt az időtartamot meghosszabbítani,
            
         A KÖVETKEZŐKÉPPEN HATÁROZOTT:
   1. cikk
   Az európai klaszterpolitikai csoport
   A Bizottság létrehozza az európai klaszterpolitikai csoportot (a továbbiakban: a csoport).
   2. cikk
   Feladatok
   A csoport a következő feladatokat látja el:
   
               a)
            
            
               segíti a Bizottságot és a tagállamokat abban, hogy jobban megismerjék a klaszterek kiválóságának támogatását célzó korszerű szakpolitikai eszközöket;
            
         
               b)
            
            
               meghatározza és tovább elemzi a klaszterek támogatását célzó sikeres és sikertelen gyakorlatokat, valamint ajánlásokat fogalmaz meg arról, hogy miként kellene javítani a klaszterpolitikán a Közösségen belül;
            
         
               c)
            
            
               elemzi a klaszterfejlesztés nemzetközi trendjeit, és meghatározza a klaszterpolitika globalizáció generálta jövőbeli kihívásait;
            
         
               d)
            
            
               feltérképezi a transznacionális klaszter-együttműködések útjában álló akadályok megszüntetésének eszközeit;
            
         
               e)
            
            
               elemzi a közösségi szintű, klasztereket támogató fő politikák és pénzügyi eszközök közötti kapcsolódási pontokat, következtetéseket von le, és ajánlásokat fogalmaz meg;
            
         
               f)
            
            
               kapcsolatot tart fenn az Európai Klaszterszövetséggel (European Cluster Alliance) és indokolt esetben egyéb, klasztereket, illetve klaszterpolitikát támogató kezdeményezésekkel, továbbá hasznosítja ezek gyakorlati tapasztalatait;
            
         
               g)
            
            
               tanulmányutakat folytat (a tagok megbízatásának ideje alatt legfeljebb hármat) azzal a céllal, hogy tanuljanak a nemzetközi tapasztalatokból;
            
         
               h)
            
            
               együttműködik a nyilvánosságnak az egyeztetésekkel és a közös megállapításokkal kapcsolatos tájékoztatása céljából;
            
         
               i)
            
            
               kilenc hónappal a felállását követően félidős, megbízatása lejártakor pedig végső jelentést készít a Bizottság részére, amelyben összefoglalja a feladatokkal kapcsolatos előrehaladást és ajánlásait. A végső jelentést a nyilvánosság számára hozzáférhetővé kell tenni.
            
         Az elnök részt vesz a kapcsolódó konferenciákon és egyéb eseményeken, ahol bemutatja a csoport főbb megállapításait.
   3. cikk
   Tagság – A tagok kinevezése
   (1)   A csoport tagjait a Bizottság nevezi ki olyan elismert szakértők közül, akik megfelelő kompetenciával rendelkeznek a 2. cikkben felsorolt területeken, és akik benyújtották pályázatukat a pályázati felhívásra. Amennyiben indokolt, a Bizottság képviselője egy napirenden lévő kérdésben különleges kompetenciával rendelkező szakértőket vagy megfigyelőket hívhat meg a csoport munkájában való részvételre.
   (2)   A csoport legfeljebb 20 tagból áll.
   (3)   A csoport tagjait 18 hónapos időszakra nevezik ki.
   (4)   A tagokat személyükben nevezik ki, és külső befolyástól függetlenül nyújtanak tanácsot a Bizottságnak.
   (5)   A csoport tagjai addig maradnak hivatalukban, amíg helyükbe új tagot neveznek ki, vagy megbízatásuk lejár.
   (6)   A csoport munkájához érdemben hozzájárulni többé nem képes, illetve a tisztjéről lemondó, vagy az e cikk (4) bekezdésében vagy a Szerződés 287. cikkében foglalt feltételeknek nem megfelelő tag helyére a Bizottság az érintett tag hivatali idejének végéig terjedő időszakra új tagot nevezhet ki.
   (7)   A személyükben kinevezett tagok évente írásban kötelezik magukat arra, hogy a köz érdekében járnak el, valamint írásban nyilatkoznak arról is, hogy mentesek-e a pártatlanságukat veszélyeztető érdekektől.
   (8)   A személyükben kinevezett tagok nevét közzéteszik a Vállalkozáspolitikai és Ipari Főigazgatóság internetes honlapján és az Európai Unió Hivatalos Lapjának C sorozatában. A tagok nevének gyűjtését, feldolgozását és közzétételét a 45/2001/EK rendelettel összhangban kell végrehajtani.
   4. cikk
   Működés
   (1)   A csoport elnökét a Bizottság nevezi ki.
   (2)   A 2001/844/EK, ESZAK, Euratom határozat mellékletében megállapított, a biztonságra vonatkozó szabályok sérelme nélkül a csoport munkájában való részvétel keretében szerzett információk nem terjeszthetők, amennyiben ezeket a Bizottság bizalmasnak nyilvánítja.
   (3)   A csoport a Bizottság által megállapított eljárásoknak és ütemtervnek megfelelően, általában a Bizottság épületeiben ülésezik. A csoport számára a titkársági szolgáltatásokat a Bizottság biztosítja. A megbeszélésekben érdekelt bizottsági tisztviselők részt vehetnek a csoport ülésein.
   (4)   A csoport a Bizottság által elfogadott eljárási szabályzatminta alapján elfogadja eljárási szabályzatát.
   (5)   A Bizottság az adott dokumentum eredeti nyelvén az interneten vagy egyéb módon közzéteheti a csoport által készített összefoglalót, következtetést, illetve ennek részletét vagy munkadokumentumát.
   5. cikk
   Az ülések kiadásai
   A tagok, szakértők és megfigyelők a csoport tevékenységeivel összefüggésben felmerült utazási, illetve indokolt esetben ellátási költségeit a Bizottság a külső szakértők költségtérítéséről szóló szabályainak megfelelően megtéríti.
   A csoport tagjai az elvégzett munkájukért nem részesülnek díjazásban.
   Az ülésekkel kapcsolatos kiadásokat azon éves költségvetés keretein belül térítik meg, amelyet a Bizottság felelős szolgálatai a csoport részére előirányoztak.
   6. cikk
   Időbeli hatály
   E határozat 2011. június 30-ig marad hatályban.
   
      Kelt Brüsszelben, 2008. október 22-én.
      
         
            a Bizottság részéről
         
         Günter VERHEUGEN
         
         
            alelnök
         
      
   
   
      (1)  HL L 310., 2006.11.9., 15. o.
   
      (2)  COM(2006) 502 végleges, 2006.9.13.
   
      (3)  COM(2008) 652, 2008.10.17.
   
      (4)  HL L 317., 2001.12.3., 1. o.
   
      (5)  HL L 8., 2001.1.12., 1. o.
   
      MELLÉKLET
      Európai klaszterpolitikai csoport
      FELADATMEGHATÁROZÁS
      1.   Háttér
      2006 decemberében az Európa INNOVA kezdeményezés keretében létrehozták „a klaszterekkel foglalkozó magasszintű tanácsadó csoportot” amelynek feladata, hogy irányítsa a klaszterpolitikával kapcsolatban Európában folyó megbeszéléseket, és állítson össze klaszter-programot azon közös intézkedésekből, amelyek előmozdítják a transznacionális együttműködést. A csoport vezető szerepet játszott az „Európai Klaszterek Memoranduma” (1) kidolgozásában, amelyet a 2008. január 22–23-án Stockholmban az innovációról és a klaszterekről rendezett európai elnökségi konferencián tettek közzé, és amelyet több mint 70 nemzeti és regionális hatóság, illetve ügynökség írt alá.
      A 2008. október 17-én elfogadott „Úton a világszínvonalú klaszterek felé az Európai Unióban – A széles körű innovációs stratégia végrehajtása” közleményben (2) már szerepel az európai klaszterpolitikai csoport létrehozása, amelynek feladata, hogy támogassa a tagállamokat a kritikus tömeg és a világszínvonalú kiválóság eléréséhez szükséges statégiaibb szemlélet kialakításában. E csoport a jelenlegi „klaszterekkel foglalkozó magas szintű tanácsadó csoport” helyébe lép, növelve annak tekintélyét és elismertségét.
      2.   Az európai klaszterpolitikai csoport megbízatása
      Az európai klaszterpolitikai csoport hatásköre és célkitűzése a klaszterpolitikával kapcsolatos ismeretek megosztását fedi le azzal a céllal, hogy még alaposabban feltérképezzék, hogy miként lehet hatékonyabban segítséget nyújtani a tagállamoknak a világszínvonalú klaszterek Európai Unión belüli elterjedéséhez.
      A csoport az alábbi feladatokat látja el:
      
                  —
               
               
                  segíti a Bizottságot és a tagállamokat abban, hogy jobban megismerjék a klaszterek kiválóságának támogatását célzó korszerű szakpolitikai eszközöket;
               
            
                  —
               
               
                  meghatározza és továbbelemzi a klaszterek támogatását célzó sikeres és sikertelen gyakorlatokat, valamint ajánlásokat fogalmaz meg arról, hogy miként kellene javítani a klaszterpolitikán a Közösségen belül;
               
            
                  —
               
               
                  elemzi a klaszterfejlesztés nemzetközi trendjeit, és meghatározza a klaszterpolitika globalizáció generálta jövőbeli kihívásait;
               
            
                  —
               
               
                  feltérképezi a transznacionális klaszter-együttműködések útjában álló akadályok megszüntetésének eszközeit;
               
            
                  —
               
               
                  elemzi a közösségi szintű, klasztereket támogató fő politikák és pénzügyi eszközök közötti kapcsolódási pontokat, következtetéseket von le, és ajánlásokat fogalmaz meg;
               
            
                  —
               
               
                  kapcsolatot tart fenn az Európai Klaszterszövetséggel (European Cluster Alliance) és indokolt esetben egyéb, klasztereket, illetve klaszterpolitikát támogató kezdeményezésekkel, továbbá hasznosítja ezek gyakorlati tapasztalatait;
               
            
                  —
               
               
                  tanulmányutakat folytat (a tagok megbízatásának ideje alatt legfeljebb hármat) azzal a céllal, hogy tanuljanak a nemzetközi tapasztalatokból;
               
            
                  —
               
               
                  együttműködik a nyilvánosságnak az egyeztetésekkel és a közös megállapításokkal kapcsolatos tájékoztatása céljából;
               
            
                  —
               
               
                  kilenc hónappal a felállítását követően félidős, megbízatása lejártakor pedig végső jelentést készít a Bizottság részére, amelyben összefoglalja a feladatokkal kapcsolatos előrehaladást és ajánlásait. A végső jelentést a nyilvánosság számára hozzáférhetővé kell tenni.
               
            Az elnök részt vesz a kapcsolódó konferenciákon és egyéb eseményeken, ahol bemutatja a csoport eredményeit és főbb megállapításait. A jelentések nem feltétlenül tükrözik a Bizottság szolgálatainak nézeteit.
      3.   Összetétel és működés
      3.1.   Összetétel
      Az európai klaszterpolitikai csoport legfeljebb 20 elismert tagból áll, akik tapasztalattal és kompetenciával rendelkeznek a versenyképességi és az innovációs politika területén. A csoport magasrangú politikai döntéshozókat, az üzleti szférát és a kutatóintézeteket, illetve felsőoktatási intézményeket képviselő tagokból áll.
      Az európai intézmények képviselői megfigyelőként részt vehetnek a csoport ülésein és tevékenységeiben.
      3.2.   Pályázati felhívás
      A csoportot nyílt pályázati felhívás alapján állítják fel. A benyújtott pályázatoknak tartalmazniuk kell a csoportban való részvételi szándék alapos indoklását. A szakértők kiválasztása az alábbi szempontok alapján történik:
      
                  —
               
               
                  Annak biztosítása érdekében, hogy az elvégzett elemzések és a megfogalmazott ajánlások megvalósíthatók és tekintettel vannak az Európai Unió intézményi és jogi kereteire, a tagoknak kimagasló szakértelemmel és tapasztalattal kell rendelkezniük a versenyképességi és az innovációs politika területén regionális, nemzeti és közösségi szinteken, továbbá kiválóan át kell látniuk, hogy mi a klaszterek szerepe a gazdasági fejlődésben.
               
            
                  —
               
               
                  A tagoknak számottevő, európai ügyekkel kapcsolatos és nemzetközi környezetben szerzett munkatapasztalattal kell rendelkezniük.
               
            
                  —
               
               
                  A tagoknak kiválóan kell tudniuk angolul mind írásban, mind szóban, ami lehetővé teszi részvételüket a megbeszéléseken és a jelentések elkészítésében.
               
            Az érdekelt felektől beérkező pályázatokhoz csatolni kell azokat a dokumentumokat, amelyek alátámasztják, hogy az általuk ajánlott jelölt eleget tesz a fenti feltételeknek.
      A csoport tagjainak megbízatása 18 hónapos időszakra szól. Amennyiben egy kiválasztott szakértő nem áll rendelkezésre a csoport megalakulásakor vagy annak fennállása folyamán, helyére a Bizottság a benyújtott pályázatok alapján a részvételre jogosult új tagot nevez ki.
      3.3.   Végleges döntés a csoport összetételéről
      A Bizottság a csoport végső összetételéről a pályázati felhívásra beérkező ajánlatok alapján dönt.
      A Bizottság a javasolt szakértők közül kiválasztja azokat, akik a legjobban megtestesítik a csoport megbízatásában meghatározott témákban való jártasságot, amelyet többek között az ezen problémákra közigazgatásuk, anyaszervezetük, ágazati szövetségük vagy iparáguk keretein belül javasolt vagy megvalósított megoldások kapcsán szerezett korábbi tapasztalatok igazolnak.
      Ezenfelül a Bizottság törekszik a széles földrajzi lefedettségre, valamint – a beérkező pályázatok alapján – a nemek arányának kiegyensúlyozottságára és a különböző érdekelt felek megfelelő képviseletének biztosítására.
      3.4.   Elnök
      Az elnököt a Bizottság nevezi ki, figyelembe véve azt, hogy a kiválasztott személy mennyire hitelesen képviseli a legfontosabb érdekelt felek érdekeit, mennyire járul hozzá a klaszterpolitikáról alkotott nézetek meghatározásához / formálásához, és mennyire felel meg az elvárt követelményeknek. A Bizottság az elnököt 18 hónapra nevezi ki.
      3.5.   Működés
      A csoport négy alkalommal tart ülést, amelyeket a kinevezett elnök vezet. A csoport munkáját titkárság segíti, amelyet külső vállalkozó biztosít. A külső vállalkozó segítséget nyújt a csoporttal kapcsolatos adminisztrációs feladatokhoz, ideértve az ülések és a tanulmányutak megszervezését, a belső kommunikáció támogatását, valamint a tagok utazási és szállásköltségének megtérítését. A titkárság feladata lesz továbbá a nyilvános záróesemény megszervezése, valamint a végső jelentés véglegesítése és terjesztése. A csoport tanácskozásain való részvétel során nyert információk nem terjeszthetők, amennyiben ezeket a Bizottság bizalmasnak nyilvánítja.
      3.6.   Időtartam
      A csoport feladatait 18 hónapon belül be kell fejezni.
      3.7.   A csoport tagjainak költségei
      A Bizottság nyílt ajánlati felhívást fog közzétenni a külső vállalkozó kiválasztása céljából. A külső vállalkozó feladata lesz a csoport titkársági feladatainak ellátása, és e szolgáltatási szerződés keretében megtéríti a tagoknak a csoport tevékenységeivel összefüggésben felmerülő utazási és szállásköltségeit.
      
         (1)  Az Európai Klaszterek Memorandumának szövege elérhető a http://www.proinno-europe.eu/NWEV/uploaded_documents/European_Cluster_Memorandum.pdf címen.
      
         (2)  COM(2008) 652, 2008.10.17.